KIRJALLINEN KYSYMYS E-3131/02

esittäjä(t): Alexander de Roo (Verts/ALE) komissiolle

(4. marraskuuta 2002)

Aihe: Kaasulaitos (Kirkop, Malta)

Multigas Oy on Maltan tärkein teollisuuden ja lääketieteen käyttämien kaasujen valmistuslaitos, joka tuottaa ja jakelee happea, typpeä, hiilidioksidia, paineilmaa, hiilihappojäätä, asetyleeniä ja vetyä. Se täydentää tuotantoalaansa tuomalla maahan lukuisia muita kaasuja, joita käytetään lääketieteessä, teollisuudessa ja jäähdytyksessä.

Multigas Oy on aikeissa siirtää toimintansa jo olemassa olevasta Hamrunin laitoksesta uuteen tuotantolaitokseen, joka rakennetaan Kirkopiin 70 metrin etäisyydelle taloista ja asuinrakennuksista. Uuteen laitokseen aiotaan varastoida myös kaasusäiliöitä, asetyleeniä ja ammoniakkia, joka on hyvin vaarallinen ja räjähtävä kaasu.

Yhtiö sai Maltan kansalliselta suunnitteluviranomaiselta luvan, joka perustuu ympäristösuunnittelua koskevaan lausuntoon. Tämän pitäisi olla rinnastettavissa ympäristövaikutusten arviointiin, joka vaaditaan vastaavanlaisiin hankkeisiin.

1. Katsooko komissio, että ympäristösuunnittelua koskeva lausunto vastaa ympäristövaikutusten arviointia, niin kuin se määritellään Euroopan unionin lainsäädännössä? Jos ei, niin aikooko komissio esittää Maltan hallitukselle ympäristövaikutusten arvioinnin soveltamista tähän hankkeeseen?

2. Onko Multigas Oy:n uusi tuotantolaitos yhteisön lainsäädännön, erityisesti direktiivin 96/82/EY(1) (Seveso II -direktiivi) ja siihen esitetyn tarkistuksen mukainen onnettomuusvaarojen arvioinnin osalta?

3. Onko komissio myös sitä mieltä, että suunniteltu Multigasin kaasulaitos on liian lähellä Kirkopin taloja?

4. Katsooko komissio, että tuotantolaitoksesta tuleva meteli, lisääntyvä liikenteen melu ja liikenteen määrä (mukaan lukien teollisuuden ja lääketieteen käyttämien kaasujen kuljetukset) haittaavat Kirkopin kylän sosiaalista ilmapiiriä?

5. Olisiko ympäristömelun arvioinnista ja hallinnasta annettua direktiiviä (2002/49/EY(2)) sovellettava tähän hankkeeseen?

(1) EYVL L 10, 14.1.1997, s. 13.

(2) EYVL L 189, 18.7.2002, s. 12.

Margot Wallströmin komission puolesta antama vastaus

(6. tammikuuta 2003)

1. Kansallisen suunnitteluviranomaisen lupa siirtää kyseinen kaasulaitos on perustunut ympäristösuunnittelua koskevaan lausuntoon, joka on annettu Maltan tuohon aikaan voimassa olleen ympäristövaikutusten arviointia koskevan lain mukaisesti. Koska ei ole todisteita siitä, että tämän hankkeen lupamenettelyn yhteydessä olisi toimittu oleellisesti yhteisön vaatimusten vastaisesti, komissio ei aio tässä vaiheessa tehdä Maltan viranomaisille mitään tätä hanketta koskevaa ehdotusta tai pyyntöä.

2. Vaarallisista aineista aiheutuvien suuronnettomuusvaarojen torjunnasta 9. joulukuuta 1996 annetun neuvoston direktiivin 96/82/EY (Seveso II -direktiivin) tarkoituksena on ehkäistä vaarallisista aineista aiheutuvia suuronnettomuuksia ja rajoittaa niistä ihmisille ja ympäristölle koituvia seurauksia. Direktiiviä sovelletaan kemiallisiin tehtaisiin ja varastoihin, joissa säilytettävien vaarallisten aineiden määrä ylittää direktiivissä esitetyt vähimmäismäärät. Maltan viranomaisten antamien tietojen mukaan direktiivi ei koske Kirkopin kaasulaitosta.

3. Koska komissiolla ei ole tarpeeksi yksityiskohtaista tietoa laitoksen sijainnista ja siihen liittyvistä riskeistä, se ei voi ottaa kantaa siihen, onko laitos riittävän etäällä asuinrakennuksista vai ei. Voimassa olevassa yhteisön lainsäädännössä ei ole vahvistettu konkreettisia rajoja tältä osin, ja päätökset on tehtävä tapauskohtaisesti.

4. Tämän hankkeen ympäristövaikutusten arviointiprosessin yhteydessä arvioitiin (laitoksen toiminnasta ja liikenteestä johtuvasta) melusta väestölle mahdollisesti aiheutuvia haitallisia vaikutuksia. Johtopäätös on, että merkittäviä vaikutuksia ei esiinny. Erityisesti liikenteen melun lisääntymisen osalta ympäristövaikutusten arviointiraportin kuvailevassa tiivistelmän osassa todetaan, että Kirkopin teollisuusalueelta on suora pääsy päätielle, minkä vuoksi teollisuusalueelle ja sieltä pois suuntautuva liikenne ei vaikuta taajama-alueisiin. Lisäksi nyt samalla teollisuusalueella sijaitseva rakennustyöosasto siirtyy pois. Näin ollen liikenteen kokonaismäärä vähenee. Ehdotetun kehittämisen ei arviointiraportin mukaan pitäisi aiheuttaa meluhaittaa lähellä olevan Kirkopin asukkaille laitoksen ollessa toiminnassa edellyttäen, että asianmukaisista suojatoimista huolehditaan.

5. Maltan olisi liittymisen jälkeen kaikkien muiden jäsenvaltioiden tavoin saatettava ympäristömelun arvioinnista 25. kesäkuuta 2002 annettu uusi Euroopan parlamentin ja neuvoston direktiivi 2002/49/EY osaksi kansallista lainsäädäntöään ja pantava se täytäntöön. Saattaminen osaksi kansallista lainsäädäntöä on määrä toteuttaa 18. heinäkuuta 2004 mennessä. Maltan on sen jälkeen noudatettava direktiivin velvoitteita. Direktiivin mukaan on laadittava strategiset melukartat ja toimintasuunnitelmat, jotka koskevat suurten liikenneinfrastruktuurialueiden lähiympäristöä sekä ensimmäisessä vaiheessa (20072008) yli 250 000 asukkaan taajamia ja toisessa vaiheessa (20122013) yli 100 000 asukkaan taajamia.